
  13 év, 4745 éjszaka telt el azóta.

  De egy sem, amit végig tudott volna aludni.


  Lilla vacogott. A szeme égett, a kimerültség hullámokban tört rá, mégis, közben a szíve őrületesen zakatolt. A teste az iszonyatos fáradtság ellenére készenlétben volt, mintha bármelyik pillanatban történhetne valami. Az izmai megfeszültek, nem tudott ellazulni. Fél tizenkettőkor még egyszer megpróbálta a lehetetlent, és újra felhívta Polcz Erikát.


  Hiába.


  Végül lefeküdt, bár pontosan tudta, hogy nem fog megnyugodni, míg az öccse és Erika nem kerül elő. Mégis, ahogy a feje a párnához ért, a kimerültség átvette az irányítást. Elájult a fáradtságtól.


  0 óra 55 perc.


  –Lilu, ébredj! Ébredj gyorsan! Eltűnt a Bence! – rázta Polcz Erika kétségbeesve Lilla vállát.


  Ezek a szavak pillanatok alatt visszarántották a lányt a valóságba.


  Ahogy kitisztult az agya, egyetlen másodperc alatt tért vissza minden érzés és gondolat. Az előző este összes történése. Erika itt van, ami jó. De hol van Bence? Mit jelent az, hogy eltűnt?


  Azonnal kiugrott az ágyból. Erika ott állt, és szinte ugyanazt ismételgette újra meg újra, megtörten, kétségbeesett hangon:


  –Eltűnt… eltűnt a Bence.


  Ettől az egész helyzet csak még ijesztőbbnek tűnt.


  Kimentek a konyhába. Lilla felkapcsolta a villanyt, és ekkor látta meg igazán a nőt. Tiszta ideg volt. Nemcsak feszült volt, és zaklatott, hanem teljesen szét volt esve.


  –Mi az, hogy eltűnt? Hiszen veled volt! Miért nem vetted fel a telefont? Rengetegszer kerestelek!


  Lilla gyomrában a feszültség egy pillanatra mégis enyhült. Legalább az egyikük itt van. Erikának pedig tudnia kell, hogy mi történt.


  Lilla három héttel korábban, 2012. október elején költözött Kaposvárra. A 19 éves lányt nem egyszerűen a függetlenség vágya hajtotta, hanem az a szándék is, hogy könnyítsen az apja, Sándor életén, aki egyedül nevelte őt és Bencét, a féltestvérét, és Lilla pontosan látta, mennyi teher nehezedik rá nap mint nap.


  Az életük 2011 januárjában fenekestül felfordult. A felsőmocsoládi ház, ahol addig ketten éltek, hirtelen megtelt élettel. Öten lettek.


  Hozzájuk költözött Bencus, Lilla féltestvére, akit addig az édesanyja, majd a nagymamája nevelt. A család végül úgy döntött, hogy Sándor mellett lesz a legjobb helyen. A férfi sajátjaként szerette a kisfiút. Horgászni, motorozni vitte, játszhatott a kutyával a kertben, barátokra talált a faluban. Ezt a döntést a felnőttek közösen, a gyerek érdekét szem előtt tartva hozták meg.


  Különös, megbonthatatlan szimbiózis és összetartozás volt a két testvér, Lilla és Bence között – így mindannyiuk álma valóra vált.


  Ekkor költözött oda Erika is, Sándor új párja, a kisfiával, Bazsival. Lilla őszintén örült apja boldogságának, az első perctől úgy érezte, hogy a férfi jó döntést hozott. Erika gondoskodó volt, figyelmes, és láthatóan őszinte szeretettel fordult Sándor felé. Lilla pedig, talán meglepően gyorsan is, bizalmat szavazott neki. Olyasmit is megosztott vele, amit nem mond el az ember akárkinek.


  Balázs és Bence egykorúak voltak, így arra számítottak, hogy ösztönösen megtalálják majd egymással a hangot. Minden adott volt ahhoz, hogy ők együtt valóban családdá váljanak.


  Lilla pontosan emlékezett arra a napra is, amikor eldöntötte, hogy amint megszerzi a szakmáját, a saját lábára áll. Öt ember élete jóval többe került, mint korábban kettőé, és ez hamar érezhetővé vált a mindennapokban. Kevesebb pénz jutott az apró örömökre, a bevásárlásnál már nem került automatikusan csoki a kosárba, ha néha mégis, akkor hármat kellett venni egy helyett.


  Sándor mindent megtett azért, hogy a problémákból minél kevesebb látszódjon. Nem beszélt róluk, inkább többet dolgozott. Egy ideig úgy tűnt, hogy ez elég is.


  Aztán egy reggel Lilla indulás előtt észrevette az apja cipőjének talpán a repedést. Azonnal megértette, hogy mit lát: a férfi, aki addigra már nem napi nyolc, hanem tíz órát dolgozott, nem vett új cipőt, a régit foltozgatta. Néhány héttel később a szívével is gondok lettek. Összeállt a kép: az apja túlhajtja magát azért, hogy eltartsa az öttagúra bővült családot.


  Ekkor fogadta meg, hogy amint lehetősége lesz rá, elmegy dolgozni, hogy ezzel tehermentesítse őt.


  Az élet időnként tartogat váratlan fordulatokat, de arra Lilla biztosan nem számított, hogy másfél évvel később ő költözik majd Polcz Erikához.


  Időközben a két felnőtt úgy döntött, hogy bár az érzéseik nem múltak el, az együttélést egy időre szüneteltetik, mert a két kisfiú – bármennyire is szerették volna a felnőttek – nem tudott kijönni egymással. Így Erika és Bazsi visszaköltözött Kaposvárra. Amikor Lilla megkapta élete első állását a Videotonnál, kapóra jött a lehetőség: Erika felajánlotta, hogy költözzön hozzájuk, kap saját szobát, hogy ne kelljen minden nap hajnalban útnak indulnia a munkába.


  Lilla nem sokat gondolkodott, hálásan fogadta el a felajánlást.


  Nemcsak azért, mert így kényelmesebb volt, hanem mert pontosan beleillett az elképzelésébe az első felnőtt lépéseiről. Dolgozott, különköltözött, megkezdte az önálló életét. Az akkori barátja, Botond is vele tartott, így még kecsegtetőbb volt az új helyzet.


  És egy ideig minden működött. Igyekezett kivenni a részét a napi teendőkből, segített Erikának a háztartásban, a mozaikcsalád pedig lassan kialakította a saját ritmusát. Sándor és Bence gyakran mentek hozzájuk, máskor ők látogattak el Felsőmocsoládra. Minden tökéletesnek tűnt.


  Egészen 2012. október 29-ig.


  Az őszi szünet első napja volt. Lilla aznap dolgozott, de amikor hazaért, örömhír fogadta: Bence bejön Kaposvárra, és ott tölti a következő két napot. A lány azonnal felélénkült. Fejben már szervezni kezdte az estét, végiggondolta, mit főz, mi az, aminek az öccse biztosan örülne. Szerette ezeket a helyzeteket. Jó érzés volt megmutatni, hogy a háztartásban is megállja a helyét. Gyermekkora óta csodálta és figyelte édesanyját a konyhában, és próbálta tőle ellesni a különböző praktikákat. Bence pedig hálás közönség volt, örömmel, gyermeki lelkesedéssel falta, amit a nővére készített neki.


  Polcz Erika felkapott egy kényelmes ruhát és sportcipőt, majd délután négy óra körül elindult kocsival egy közeli kereszteződéshez, ahová Sándor a céges sofőrrel küldte el a kisfiút.


  Lilla addig otthon maradt, és fejben már a következő napokat tervezgette. Fel sem tűnt neki, hogy elrohant az idő. Amikor először ránézett a telefonjára, 17:55 volt. Erika és Bence még nem ért haza.


  Nem értette, mi tarthat ilyen sokáig, de ekkor még nem gondolt semmi rosszra. Inkább bosszantotta a helyzet, mert nagyon várta már, hogy együtt legyenek.


  Írt egy SMS-t az öccsének, de nem jött válasz. Küldött még egyet, de Bencus továbbra sem reagált, ezért végül Erika számát hívta. Az első csörgésre felvette, így Lilla egy pillanatra megkönnyebbült, azonban ez az érzés nem tartott sokáig.


  A beszélgetés furcsán rövid volt: Erika sietve elmondta, hogy egy ismerőshöz szaladtak fel segíteni egy APEH-os ügyben, és Bence is vele van, hamarosan indulnak. Lilla még kérdezett volna, amikor a háttérből egy türelmetlen férfihangot hallott: Gyere már, gyere már!, majd Erika minden magyarázat nélkül bontotta a vonalat. Ez a néhány másodperc elég volt ahhoz, hogy a lányban valami megváltozzon. Nem tudta pontosan megfogalmazni, mi zavarja, de azt tudatosította magában, hogy a férfihang nem volt barátságos, inkább határozott, fenyegető és nyugtalanító. Ekkor érezte először, hogy valami nincs rendben, és hogy Erika és Bencus talán nemcsak késnek, hanem ennél több zajlik a háttérben.


  A kezdeti bosszankodását lassan felváltotta az aggodalom. A racionálisabb énje sorra kezdte feltenni a kérdéseket, és egyikre sem talált megnyugtató választ. Ki volt az a férfi? Miért beszélt így Erikával, ha valóban segítséget kért tőle? És a nő miért vitte fel hozzá Bencust is, miért nem hozta előtte haza? A huszonhárom másodperces telefonhívás túl rövid volt ahhoz, hogy bármit tisztázni lehessen, de épp elég hosszú ahhoz, hogy nyugtalanító hiányérzet maradjon utána.


  Teltek a percek. Lilla a konyhában maradt, közel a bejárati ajtóhoz, ahonnan azonnal észrevehette, ha megérkeznek. Nem akarta elszalasztani azt a pillanatot. Az aggodalom ekkor már tünetekben is megjelent. Először erős gyomorgörcs formájában, ami hol enyhült, hol visszatért, de nem múlt el, és a következő napokban végig vele maradt.


  Fél hét körül Sándor érte el utoljára telefonon Erikát: akkor a nő azt mondta neki, hogy bevásárolnak a Tescóban, és hamarosan indulnak haza. Ez a hír megnyugtatta a lányt, de csak néhány pillanatra.


  A nyugtalanság nem múlt el, inkább más formát öltött. Valahogy nem állt össze a kép. Túl sok volt benne a logikai hiba. Ha az ember jól ismer valakit, pontosan tudja, hogyan viselkedik a hétköznapi helyzetekben, és Lilla biztos volt benne, hogy Erikát jól ismeri. Nem az a nő volt, aki egy kényelmes ruhában, este felmegy valaki lakására ügyet intézni, főleg nem úgy, hogy közben Bence is vele van. És ha mégis így alakulna, akkor sem tűnne el szó nélkül. Felhívná őket, elmondaná, mi történik, nem hagyná, hogy várják. Tudta, hogy Bazsi este nem fekszik le addig, míg az anyja nincs otthon.


  És ott volt az a férfihang is. Egyszerűen nem illett a képbe. Ahogy az sem, hogy a hívás alatt egyszer sem hallotta Bencus hangját. Máskor mindig csacsogott a háttérben, most pedig teljes volt a csend.


  Lilla ekkor már biztos volt benne, hogy baj van.


  A gyomrában egyre erősödött a szorítás. Feszítő, nyugtalanító érzés, ami nem akart elmúlni, időnként a szája is kiszáradt tőle. Pánikba esett. Innentől Erika nem vette fel a telefonját többé, Bence mobilja pedig rögzítőre kapcsolt. Az apjával felváltva hívták őket, sikertelenül. Lilla fejében közben egymás után születtek a lehetséges magyarázatok, és mind ugyanabba az irányba mutattak: egy erőszakos férfi van velük. Elrabolhatta őket. Kényszerítheti őket valamire.


  Már nem tudta elképzelni, hogy egyszer csak megjelennek az ajtóban. Nem volt semmi olyan észszerű magyarázat, ami ezt az egészet elfogadhatóvá tette volna.


  A lány azon az éjszakán két alkalommal hívta a rendőrséget, de telefonált a mentőknek és a kórháznak is. Soha nem érezte még magát ennyire tehetetlennek. Hihetetlen elkeseredettség vett rajta erőt.


  Megállt az idő. A 19 éves lány a konyhában ült, egyedül a gondolataival.


  Az apja Felsőmocsoládon ugyanúgy aggódott Bencéért, ahogy ő, és onnan próbált mindent megtenni. Ketten együtt, néhány óra leforgása alatt negyvenkétszer hívták Erikát és Bencét. Akkor is, amikor már egyikük telefonja sem volt elérhető.


  Amikor Erika felrázta ájult álmából, Lilla hirtelen azt sem tudta, hol van. Csak feküdt a sötétben, és próbálta értelmezni a látványt: a redőny résein átszűrődő holdfény éles kontúrt rajzolt a szobában álló alak köré. Polcz Erika hajának hullámos, régimódi íve rajzolódott ki a félhomályban, az arca pedig ebben a fényben szinte idegennek tűnt. Volt rajta valami szokatlan és ijesztő, de ezt az árnyékok játékának tudta be. Akkor még nem gondolta, hogy ezt a képet soha többé nem tudja majd kitörölni az emlékeiből, és élete végéig kísérteni fogja.


  Lilla azonnal felöltözött, tudta, hogy minél előbb cselekedniük kell. Felkeltették Botondot, megkérték, hogy vigyázzon Bazsira, majd Lilla azt mondta Erikának, hogy induljanak a kocsihoz. És ekkor jött a következő érthetetlen meglepetés: a nő azt válaszolta, nem tudja, hol az autó, nem emlékszik rá, hol parkolt le vele.


  –Tessék? – kérdezte Lilla hitetlenkedve. Hogy lehet egy ilyen dologra nem emlékezni?


  Végül gyalog indultak el, de ez a gondolat nem hagyta nyugodni. Nem, itt valami továbbra sem stimmel.


  Hűvös, szeles, október végi éjszaka volt. Minden adott volt ahhoz, hogy Lilla egy horrorfilmben érezze magát. Fáradt volt, annyira, hogy már a kimerültségtől is rázta a hideg, de a gyomrát szorító idegesség ezt csak felerősítette. Fázott és remegett. Amikor kiléptek a házból, felnézett az égre. Telihold volt.


  A rendőrség felé menet beszélgettek, Lilla kérdezett, próbálta megérteni, mi történt velük. Erika röviden elmondta a történetet, ugyanazt, amit később a rendőrségen is: a Tesco parkolójában voltak, Bence odaszaladt egy fiúcsapathoz, ő csak egy pillanatra fordította el a fejét, de mire visszanézett, a gyerekek eltűntek.


  Az egész történet hihetetlennek tűnt. A fejében ekkorra már egy másik magyarázat is körvonalazódott: talán baleset történt, amit Erika nem mer bevallani. Ez magyarázatot adhatna arra is, hogy Bence nincs ott, és az autó sincs sehol. Ahogy hallgatta Erikát, egyszer csak felcsattant.


  –Na jó, figyelj ide!


  Már jött volna belőle a düh, mondta volna, hogy ilyen nincs, hogy valaki félrenéz, és ennyi idő alatt eltűnik egy gyerek, de ebben a pillanatban megszólalt a gondolataiban a vészcsengő. Állj meg. Beszélj vele higgadtan. Ő az egyetlen, aki tud valamit.


  Lilla stratégiát váltott. Empatikusan kezdett beszélni Erikával, nyugtatni próbálta, és megkínálta egy cigivel. Érezte, mennyire álságos ez a helyzet, de tudta, hogy taktikáznia kell, ha ki akarja deríteni az igazságot.


  Utólag ez jó döntésnek bizonyult.


  Továbbindultak, Erika pedig folytatta az este történetét. Az elbeszélés azonban sokszor összefüggéstelen volt, a szavain érződött, hogy – akkor még úgy tűnt – a sokk miatt nem tud koncentráltan fogalmazni.


  Lilla fejében ekkorra már csak egyetlen gondolat maradt: bármi is történt Bencussal, Erika tudja. És aki ennek kiderítésében segíthet neki, az ott van, ahová most tartanak.


  Hajnalban, kevéssel kettő óra előtt lépett be a két nő a Kaposvári Rendőrkapitányság kapuján.


  2026. november


  A KÖNYV


  Szita Bence tragédiáját az első pillanattól kezdve követtem. 2012 októberében az egész országot megrázta az eset, emlékszem, engem különösen megérintett, mert van egy vele egyidős fiam, és anyaként a legnagyobb félelmem, hogy bármi baj történhet a gyerekeimmel.


  Tisztán emlékszem azokra a napokra. Mindenki a tizenegy éves kisfiút kereste. Az akkoriban egyre népszerűbb Facebookon egymást követték a róla szóló bejegyzések, nem volt olyan felhasználó, aki ne látta volna a képeken a csibészes tekintetét. Mindenki aggódott érte, mindenki a jó hírt várta. Hinni akartuk, hogy élve kerül elő.


  A bejelentés után négy nappal azonban megtalálták a holttestét.


  Nem túlzás azt mondani, hogy egy ország gyászolta őt. Az emberek megemlékezéseket tartottak, virrasztottak azon az éjszakán, és keresztet állítottak ott, ahol rátaláltak.


  Közben pedig Felsőmocsoládon, egy kis faluban egy apa és a lánya próbált tovább élni. Tőlük külön, de ugyanúgy összetörve az édesanya is. Nem élni, inkább csak túlélni a napokat. Mi pedig itt, Magyarországon, valahogy mindannyian úgy éreztük, hogy ismerjük őket, közünk van hozzájuk, együttérzünk velük.


  Egy-két évvel később, egy büntetőjogi téma kapcsán újra eszembe jutott ez az ügy. Akkor már nemcsak maga a történet érdekelt, hanem az is, mi történhetett a családdal azóta. Leginkább a megtört apa sorsa foglalkoztatott, akinek a szavai korábban mély nyomot hagytak bennem.


  Rákerestem a közösségi oldalon. A profilja még aktív volt, így írtam egy rövid üzenetet. Csak annyit, hogy bízom benne, hogy jól alakul az életük, és sok erőt kívántam neki. Nem vártam választ, és nem is akartam többet. Nem kérdezni akartam, vagy információkat gyűjteni. Egyszerűen csak szerettem volna, ha tudja, egy vagyok a sokból, aki gondol rájuk, és együttérez velük.


  Nem sokkal később válaszolt. Megköszönte az üzenetemet.


  Később, a névnapomon jókívánság érkezett tőle. Felköszöntött. Aztán a születésnapomon is írt, és természetesen én is köszöntöttem őt. Ezek az apró gesztusok lassan rendszeressé váltak, és egy idő után már természetes volt, hogy gondolunk egymásra ezeken a napokon. Egy alkalommal, a születésnapján, amikor elküldtem neki a köszöntő üzenetet, hosszabb válasz érkezett. Akkor már Mosonmagyaróváron élt, de éppen Felsőmocsoládon volt, egyedül, abban a házban, ahol korábban Bencussal laktak. Nem sokkal később elkezdtek érkezni a fényképek is. Az előszoba falán a fogasról, ahol a kisfiú kabátja még mindig ott lóg – ugyanúgy, ahogy akkor. Az iskolatáskája a kis szekrényen, pontosan úgy letéve, ahogy utoljára hagyta. A szobájában az íróasztal, rajta minden érintetlenül. Sándor nem változtatott semmin. Mintha minden csak arra várna, hogy Bence egyszer hazatér. Aznap, a saját születésnapján emlékezni akart. És ezeket az emlékeket velem osztotta meg.


  Akkor kezdődött a barátságunk.


  Észrevétlenül kezdtünk el egyre többet beszélni és írni, és lassan bevonódtunk egymás életébe. Bár időről időre szóba került Bence tragédiája, a beszélgetéseink mégsem erről szóltak. Sokkal inkább a mindennapokról, apró dolgokról, arról, hogy halad az életünk.


  Egy idő után egyértelművé vált számomra, hogy Sándor és a lánya, Lilla a túlélésnek egy sajátos módját választották. Nem beszéltek a múltról. Tabuként kezelték a történteket, még egymás között is inkább csak a szép emlékeket idézték fel. A fájdalmat, a részleteket, mindazt, ami elviselhetetlen volt, igyekeztek mélyre eltemetni. Minden erejükkel azon voltak, hogy a tragédia után valahogyan tovább tudjanak élni.


  Ma már biztos vagyok benne, hogy az ő történetüknek szerepe volt abban, hogy tudományos kutatási témámnak a tényleges életfogytig tartó szabadságvesztést választottam. Szita Bence meggyilkolása kapcsán ugyanis először született olyan ítélet, amelyben három elkövető is a legsúlyosabb büntetést kapta, és ez volt az első eset, amikor nővel szemben szabtak ki ilyen ítéletet.


  A barátságunk egészen Sándor 2020-as haláláig megmaradt. Lilu életét pedig azóta is követem. Bár már nem él Magyarországon, időről időre szervezünk afféle online barátnős estéket. Ilyenkor egy pohár bor mellett meséljük el egymásnak, kivel mi történt az elmúlt hetekben, hónapokban.


  A romonyai kettős gyilkosság történetét bemutató könyvem hozzá is eljutott, egészen Németországig. Ennek kapcsán kezdtünk el beszélgetni arról, hogyan lehet az áldozat hozzátartozójaként túlélni egy ilyen tragédiát. Régóta ismertem már, mégis meglepett, amikor elmondta, hogy rendszeresen fogyaszt true crime tartalmakat. Azt mondta, ilyenkor azt érzi, nincs egyedül.


  Ahogy telik az idő, sorra érnek bennünket a veszteségek. Szakítások, halálesetek, elengedések. Látjuk, hogy másokkal is megtörténik mindez, és ez valahogy furcsa módon segít. De amikor tizenkilenc évesen valaki azzal szembesül, hogy a kisöccsét brutális kegyetlenséggel meggyilkolják, nincs ilyen sorstársi közösség. Lilla nem ismert senkit, aki átélt volna hasonlót. Nem volt, aki megmondta volna, hogyan lehet túlélni egy ekkora fájdalmat. Ő ezekben a könyvekben, sorozatokban találta meg ezt a kapaszkodót. Mások történeteiben.


  A beszélgetésünk lassan, szinte észrevétlenül vált egyre mélyebbé. Eljutottunk oda, ahová korábban soha. Az öccse történetéhez. Azt mondta, tizenhárom éve nem beszélt arról, ami velük történt. Meglepett, amikor azt is hozzátette, hogy sok részletet nem is ismer pontosan. Tudatosan tartotta távol magától az információkat. Így próbálta védeni a lelkét.


  Később egyébként kiderült, hogy ez a védekezés nem mindig működött úgy, ahogy szerette volna, a hiányzó részleteket ugyanis a képzelete töltötte ki. Sokszor még kegyetlenebb képekkel, mint amilyen a valóság volt.


  Azt is elmesélte, hogy időről időre eszébe jut, egyszer le kellene írnia mindazt, ami történt velük. Úgy érezte, a felidézés talán valamiféle terápia is lehetne számára. És valahol ebben a beszélgetésben, szinte észrevétlenül, mindketten meghoztunk egy döntést: készüljön el egy könyv, amely minden elemében feltárja Szita Bence meggyilkolásának történetét.


  A gondolatok gyorsan követték egymást. A könyv gerincét a kettőnk beszélgetése adja majd. Lilla előveszi a mélyre temetett emlékeket, a régi fényképeket, és elmondja, hogyan élte meg ő, közvetlen közelről a történteket, és hogyan hat ez azóta is az életére. Mellé beszerezzük a teljes nyomozati és bírósági anyagot. Közel kétezer oldalnyi dokumentumot: tanúvallomásokat, szakértői jelentéseket. Minden apró részlet a birtokunkban lesz. A bejelentés pillanatától kezdve végigkövetjük, hogyan haladt a nyomozás, hogyan változtak az elkövetők vallomásai, és hogyan állt össze a kép a bizonyítékok fényében.


  Volt valami, amire egyáltalán nem számítottunk. Nem hittük volna, hogy olyan információk kerülnek majd elő, amelyek korábban nem láttak napvilágot. Olyan kulcsfontosságú részletek, amik magyarázatot adhatnak a történtekre.


  A legnagyobb kérdőjel mindkettőnk számára Polcz Erika személye volt. Már a legelső beszélgetésnél újra és újra visszatértünk hozzá. Szerettük volna megérteni, hogyan történhet meg, hogy egy büntetlen előéletű nő, egy anya, akit a környezete kedvesnek, halk szavúnak és segítőkésznek ismert, később egy éjszaka, egy erdőben a társaival részt vegyen egy kisgyermek brutális kivégzésében. Hogy lehetséges, hogy ennek semmi előjele nem volt? Hogy senki nem vette észre?


  Nemcsak a barátainak vagy a munkatársainak nem tűntek fel a jelek. Lilla sem gyanakodott, pedig hónapokon át élt vele egy fedél alatt, és kamaszlányként a bizalmába fogadta őt. Mi lehet erre a magyarázat?


  Aznap este eldöntöttük, hogy nem állunk meg ezeknél a pusztába kiáltott kérdéseknél. Közelebb akarunk jutni a válaszokhoz. Elmegyek Kaposvárra, bejárom a helyszíneket, és megkérdezek mindenkit, akit csak lehet. Beszélek azokkal, akik ismerték őt, és megszólaltatok szakembereket is. A válaszok keresése közben minden nézőpontot, minden lehetséges magyarázatot megvizsgálunk.


  Ott, az online térben, kimondatlanul is szövetséget kötöttünk. Arra, hogy ketten együtt dolgozunk ezen a történeten. Hogy Bence tragédiáját egy könyvben, átfogóan mutassuk be. Úgy, ahogy az valójában megtörtént.

